CELEX: 32020D0266
Language: hu
Date: 2020-02-25 00:00:00
Title: A Tanács (EU, EURATOM) 2020/266 határozata (2020. február 25.) a Nagy-Britannia és Észak-Írország Egyesült Királyságával egy új partnerségi megállapodásról folytatandó tárgyalások megkezdésére való felhatalmazásról

27.2.2020   
               
               
                  HU
               
               
                  Az Európai Unió Hivatalos Lapja
               
               
                  L 58/53
               
            
         A TANÁCS (EU, EURATOM) 2020/266 HATÁROZATA
         (2020. február 25.)
         a Nagy-Britannia és Észak-Írország Egyesült Királyságával egy új partnerségi megállapodásról folytatandó tárgyalások megkezdésére való felhatalmazásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 217. cikkére, összefüggésben annak 218. cikke (3) és (4) bekezdésével,
         tekintettel az Európai Atomenergia-közösséget létrehozó szerződésre és különösen annak 101. cikkére,
         tekintettel az Európai Bizottság ajánlására,
         mivel:
         
                     (1)
                  
                  
                     2020. február 1-jén Nagy-Britannia és Észak-Írország Egyesült Királysága (a továbbiakban: az Egyesült Királyság) kilépett az Európai Unióból.
                  
               
                     (2)
                  
                  
                     A kilépésre vonatkozó szabályokat a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló, az Európai Unióról szóló szerződés 50. cikkének megfelelően megtárgyalt és megkötött megállapodás (1) (a továbbiakban: a kilépésről rendelkező megállapodás) tartalmazza.
                  
               
                     (3)
                  
                  
                     A kilépésről rendelkező megállapodás 2020. február 1-jén hatályba lépett, és olyan átmeneti időszakot ír elő, amelynek során az említett megállapodással összhangban az uniós jog alkalmazandó az Egyesült Királyságra és az Egyesült Királyságban. Ezen időszak 2020. december 31-én ér véget, kivéve, ha a kilépésről rendelkező megállapodás által létrehozott vegyes bizottság 2020. július 1. előtt elfogad egyetlen határozatot az átmeneti időszak legfeljebb 1 vagy 2 évvel történő meghosszabbításáról.
                  
               
                     (4)
                  
                  
                     A 2018. március 23-i iránymutatásokban az Európai Tanács ismételten kijelentette, hogy az Unió elkötelezett amellett, hogy a jövőben a lehető legszorosabb partnerséget tartsa fenn az Egyesült Királysággal. Az említett iránymutatások szerint e partnerségnek ki kell terjednie a kereskedelmi és gazdasági együttműködésre és más területekre is, különösen a terrorizmus és a nemzetközi bűnözés elleni küzdelemre, valamint a biztonságra, a védelemre és a külpolitikára. Az Európai Tanács az említett iránymutatásokat a jövőbeli kapcsolatok keretére vonatkozó átfogó koncepcióról szóló tárgyalások megkezdése céljából határozta meg, mely koncepciót a kilépésről rendelkező megállapodást kísérő és abban említett politikai nyilatkozatban kellett kidolgozni.
                  
               
                     (5)
                  
                  
                     A kilépésről rendelkező megállapodást kísérő politikai nyilatkozat (2) (a továbbiakban: a politikai nyilatkozat) meghatározza az Európai Unió és az Egyesült Királyság közötti jövőbeli kapcsolatok keretét. A nyilatkozat egy olyan nagyratörő, széles körű, mély és rugalmas partnerség körvonalait állapítja meg, amely egy átfogó és kiegyensúlyozott szabadkereskedelmi megállapodásra épülő kereskedelmi és gazdasági együttműködésre, a bűnüldözésre és a büntető igazságszolgáltatásra, a külpolitikára, a biztonságra és a védelemre, valamint szélesebb együttműködési területekre terjed ki.
                  
               
                     (6)
                  
                  
                     A kilépésről rendelkező megállapodás 184. cikke úgy rendelkezik, hogy az Unió és az Egyesült Királyság minden igyekezetükkel törekszik arra, jóhiszeműen és a jogrendjük maradéktalan tiszteletben tartása mellett, hogy megtegye a szükséges lépéseket a politikai nyilatkozatban említett jövőbeli kapcsolataikra vonatkozó megállapodások gyors megtárgyalására, és az említett megállapodások megerősítésére vagy megkötésére szolgáló megfelelő eljárások lefolytatására annak biztosítása érdekében, hogy az említett megállapodások – a lehetséges mértékben – már az átmeneti időszak végétől alkalmazandók legyenek.
                  
               
                     (7)
                  
                  
                     2019. december 13-i következtetéseiben az Európai Tanács újólag megerősítette, hogy – a politikai nyilatkozattal összhangban, valamint tiszteletben tartva az Európai Tanács korábban elfogadott iránymutatásait és a nyilatkozatokat, különösen a 2018. november 25-i nyilatkozatokat – a lehető legszorosabb jövőbeli kapcsolatokat kívánja kialakítani az Egyesült Királysággal. Az Európai Tanács ismételten hangsúlyozta, hogy az Egyesült Királysággal való jövőbeli kapcsolatoknak a jogok és kötelességek egyensúlyán kell majd alapulniuk, és egyenlő versenyfeltételeket kell biztosítaniuk. Az Európai Tanács üdvözölte a Bizottság azon döntését, hogy a jövőbeli kapcsolatokról szóló tárgyalások vezetésére is Michel BARNIER-t nevezi ki, valamint felkérte a Bizottságot, hogy közvetlenül az Egyesült Királyság kilépését követően nyújtson be a Tanácsnak átfogó megbízástervezetet az Egyesült Királysággal kialakítandó jövőbeli kapcsolatokra vonatkozóan. Az Európai Tanács kijelentette, hogy szorosan nyomon fogja követni a tárgyalásokat, és szükség szerint további általános politikai irányokat fog meghatározni.
                  
               
                     (8)
                  
                  
                     Ezért tárgyalásokat kell kezdeni az Egyesült Királysággal való új partnerségi megállapodás megkötése céljából. A Bizottságot kell kijelölni az Unió főtárgyalójának. Közös kül- és biztonságpolitiki kérdésekben a Bizottság az Unió külügyi és biztonságpolitikai főképviselőjével egyetértésben folytatja le a tárgyalásokat,
                  
               ELFOGADTA EZT A HATÁROZATOT:
         
            1. cikk
            A Tanács felhatalmazza a Bizottságot, hogy tárgyalásokat kezdjen a Nagy-Britannia és Észak-Írország Egyesült Királyságával kötendő új partnerségi megállapodásról.
         
         
            2. cikk
            A Tanács a Bizottságot jelöli ki az Unió főtárgyalójának.
         
         
            3. cikk
            A tárgyalásokat az Egyesült Királysággal foglalkozó munkacsoporttal konzultálva, és a függelékben foglalt irányelvekkel összhangban kell lefolytatni, figyelemmel a Tanács által a Bizottság számára a későbbiekben esetlegesen kibocsátott irányelvekre.
         
         
            4. cikk
            Ennek a határozatnak a Bizottság a címzettje.
         
         
            Kelt Brüsszelben, 2020. február 25-én.
            
               
                  a Tanács részéről
               
               
                  az elnök
               
               A. METELKO-ZGOMBIĆ
            
         
         
            (1)  HL L 29., 2020.1.31., 7. o.
         
         
            (2)  HL C 34., 2020.1.31., 1. o.